Richard Madden
Ričard Maden (; Eldersli, 18. jul 1986) britanski je pozorišni filmski i televizijski glumac, poznat po ulozi Roba Starka u Ejč-Bi-Ou-voj seriji Igra prestola i po ulozi princa Kita u Diznijevom igranom filmu Pepeljuga (2015)

Biografija 

Rođen je 18. juna u Eldersliju, Škotska, kao srednji sin Pete, učiteljice, i Ričarda Madena, vatrogasca. Sa jedanaest godina priključio se glumačkoj sekciji lokalnog doma kulture, ne bi li prevazišao sopstvenu stidljivost. Uskoro je angažovan u ulozi mladog Endija u filmu Saučesništvo (Complicity), filmskoj adaptaciji istoimenog romana Ijana Benksa. Dobio je glavnu ulogu Sebastijana u dečijoj seriji Burma tetke Bumerang (Barmy Aunt Boomerang), snimivši dvadest epizoda koje su prikazivane u periodu od 1999. do 2000. Diplomirao je na Kraljevskoj škotskoj akademiji muzičkih i dramskih umetnosti 2007.

Na poslednjoj godini fakulteta preselio se u London, gde je u pozorištu Glob dobio ulogu Romea u Šekspirovoj tragediji Romeo i Julija. Nakon što je prikazana u Londonu, predstava se prikazivala na otvorenim pozornicama tokom leta 2007, postavši prva Globova putujuća predstava. Takođe je igrao Kaluma Makgregora u pozorišnoj adaptaciji romana Iks-oks Malori Blekmen.

Vratio se na televiziju 2009. u ulozi Dina Makenzija u Bi-Bi-Si-jevoj seriji Houp Springs (Hope Springs). Zatim je tumačio Riplija u filmu Pričaonica (Chatroom) i pevača Kirka Brandona u televizijskom ostvarenju Zabrinut za dečaka (Worried About The Boy), biografskom filmu o Boju Džordžu. U periodu od 2011. do 2013. igrao je Roba Starka u Ejč-Bi-Ou-voj visokobudžetnoj seriji Igra prestola (Game of Thrones), zasnovanoj na romanima epske fantastike Pesma leda i vatre Džordža R. R. Martina. Potom je igrao u mini-seriji Sirene (Sirens, 2011), dvodelnom televizijskom filmu Pesma ptica (Birdsong, 2012) sa Edijem Redmejnom, Metjuom Gudom i Klemans Poezi, zatim igranom filmu Obećanje (Promise, 2013) sa Alanom Rikmanom i Rebekom Hol i mini seriji Klondajk (Klondike, 2013).

Igrao je princa Kita 2015. u komercijalno uspešnom Diznijevom filmu Pepeljuga (Cinderella) u režiji Keneta Brane, sa Kejt Blančet, Lili Džejms i Helenom Bonam Karter. Iste godine prikazano je Bi-Bi-Si-jevo televizijsko ostvarenje Ljubavnik ledi Četerli (Lady Chatterley's Lover), adaptacija istoimenog kontroverznog romana D. H. Lorensa, gde je glumio lovočuvara koji se upušta u seksualnu aferu sa udatom aristokratkinjom.

U 2016. očekuje se premijera filma Dan Bastilje (Bastille Day) u kome mu je glumački partner Idris Elba.

Privatni život 
U vezi je sa glumicom Dženom Kolman od 2012.

Filmografija

Reference

Vanjske veze

 

Škotski teatarski glumci
Škotski filmski glumci
Škotska djeca glumci
Škotski televizijski glumci